INDHOLDSFORTEGNELSE

1. Indledning 2

2. Projektstatus 2

2.1. Overblik over fremskridt i rapporteringsperioden 2

2.2. De kontraktlige rammer for færdiggørelsen af projektet 3

2.3. Forberedelser til et alternativt teknisk scenarie 5

2.4. Forberedelse af migrationen 5

2.5. SIS II-nettet 6

2.6. Driftsforvaltning 6

2.7. Sikkerhed 6

3. Forvaltning 7

3.1. Finansielle følger 7

3.2. Projektforvaltning 8

3.2.1. Det globale programstyringsråd 8

3.2.2. SISVIS-udvalget (SIS II) 9

3.2.3. National planlægning og koordinering 9

3.2.4. Rådet 9

3.2.5. Europa-Parlamentet 10

4. Prioriteringer i den næste rapporteringsperiode 11

5. Konklusioner 11

1. Indledning

I denne situationsrapport beskrives det arbejde, der blev udført i andet halvår af 2010 med hensyn til udviklingen af anden generation af Schengeninformationssystemet (SIS II) og forberedelsen af migrationen fra SIS 1+ til SIS II. Den forelægges for Rådet og Europa-Parlamentet i henhold til artikel 18 i Rådets forordning (EF) nr. 1104/2008 og Rådets afgørelse 2008/839/RIA om overgang fra Schengeninformationssystemet (SIS 1+) til SIS II.

2. Projektstatus

2.1. Overblik over fremskridt i rapporteringsperioden

Rådet (retlige og indre anliggender) skabte på sit møde den 3.-4. juni 2010 forudsætningerne for, at der kunne gøres betydelige fremskridt med SIS II-projektet i anden halvdel af 2010. I det tidsrum arbejdede Kommissionens og medlemsstaternes eksperter intensivt for at færdiggøre de forbedrede systemkrav og udarbejde et udkast til en realistisk tidsplan. Der fandt en række værdifulde workshopper og møder sted, som samlede alle berørte parters eksperter, hvor man fremhævede de områder, hvor det er nødvendigt, at kravene til SIS II videreudvikles i overensstemmelse med slutbrugernes behov, idet der tages hensyn til behovet for at garantere investeringerne i SIS II på nationalt plan. Flere forhold var i den forbindelse af betydning, ikke mindst behovet for at skabe et system, der er ca. fem gange større end det oprindeligt planlagte system (fra 15-22 mio. indberetninger i den oprindelige kontrakt til de 70-100 mio. indberetninger, der nu er behov for), og som samtidig kan give operationelt orienterede resultater.

Efter en tilbundsgående vurdering, som alle berørte parters eksperter foretog, blev der opnået bred konsensus om både de ændrede systemkrav og strategien for de fremtidige test samt om den skitserede overordnede tidsplan. På det grundlag forventes SIS II-systemet at blive operationelt i første kvartal af 2013.

Da kravene til systemet var blevet fuldt fastlagt, indledte Kommissionen forhandlinger med hovedkontrahenten for udvikling for at sikre den krævede kontraktmæssige dækning med henblik på fjerne uoverensstemmelsen mellem de resultater, der ifølge den oprindelige kontrakt skulle nås, og de resultater, som retsinstrumenterne fra 2008 på indvandringsområdet[1] og udviklingen i slutbrugernes behov nødvendiggjorde. Fra august til midten af september fandt der komplekse forhandlinger sted for at præcisere det nøjagtige indhold af de tjenesteydelser, der skal leveres, og for at sikre et økonomisk forsvarligt tilbud fra kontrahenten. Forhandlingerne blev vellykkede. Budgettet for fuldførelsen af projektet er stadig fuldt ud i overensstemmelse med den budgetramme for SIS II, der er godkendt for tidsrummet 2007-2013.

Selv om de endelige specifikationer for systemet er blevet udformet i fællesskab og aftalt med medlemsstaternes eksperter på en sådan måde, at tidligere investeringer bevares, kræves der alligevel en vis opgradering af de nationale systemer, navnlig for at opfylde kravene i forbindelse med systemets betydeligt forøgede kapacitet. For at tage hensyn til eventuelle finansielle følger for medlemsstaterne af det udvidede SIS II-system bestræbte Kommissionen sig på at være fuldt fleksibel ved tilpasningen af de nationale årsprogrammer i tilknytning til Den Europæiske Fond for De Ydre Grænser. SIS II er en af de strategiske prioriteringer for Den Europæiske Fond for De Ydre Grænser, hvilket gør det muligt for medlemsstaterne at nyde godt af en EU-samfinansiering på op til 75 %.

I den forbindelse bekræftede Rådet (retlige og indre anliggender) på sit møde den 7.-8. oktober 2010, at idrifttagningen af SIS II fortsat var en absolut prioritet, der krævede en fælles indsats og et tæt samarbejde mellem medlemsstaterne og Kommissionen. Rådet noterede sig endvidere den samlede tidsplan og det samlede budget for idrifttagningen af SIS II som bekræftet af Kommissionen i en rapport[2], der blev forelagt på mødet, og det opfordrede alle berørte parter til at gøre deres yderste for at sikre, at projektet blev fuldt gennemført inden for tidsplanen og den finansielle plan. Rådet udtrykte desuden tilfredshed med den mulighed Kommissionen åbnede op for, om at stille Den Europæiske Fond for De Ydre Grænser til rådighed for medlemsstaterne til støtte for færdiggørelsen af de nationale elementer i systemet, og mindede om, at den beredskabsplan, der er baseret på den yderligere udvikling af C.SIS 1+, skal bevares, indtil de test, der er omfattet af det andet etapemål, med held er fuldført.

Efter næsen to års tekniske problemer indeholder de konklusioner, der blev vedtaget på Rådets (retlige og indre anliggender) møde den 7.-8. oktober 2010, en klar og realistisk køreplan, der var bred tilslutning til, for SIS II-projektets færdiggørelse. Kommissionen understregede, at det var på tide at give eksperterne den ro, de havde brug for for fuldt ud at koncentrere sig om de tekniske mål, de skulle nå, og færdiggørelsen af projektet.

2.2. De kontraktlige rammer for færdiggørelsen af projektet

Den 15. september 2010 nåede Kommissionen og hovedkontrahenten for udvikling en aftale om de kontraktlige rammer for færdiggørelsen af projektet. Hovedindholdet af aftalen var som følger:

- Tekniske krav

Kommissionen og kontrahenten enedes om alle definitive krav til SIS II-systemets idrifttagning i fuld overensstemmelse med den konsensus, der er opnået blandt medlemsstaternes eksperter. Et af de vigtigste opgraderede træk ved systemet er dets kapacitet, som er blevet fem gange større end oprindeligt planlagt (fra 15-22 mio. indberetninger i den oprindelige kontrakt til de 70-100 mio. indberetninger, der nu kræves). De høje præstationskrav til systemet er blevet opretholdt, således at alle dets fremtidige slutbrugeres operationelle krav opfyldes.

Det er vigtigt at bemærke, at hovedforpligtelserne, der stammer fra SIS II - retsinstrumenterne, fortsat ikke er berørt af de ændrede krav.

- Tidsplan

Den samlede tidsplan, der blev fremlagt på Rådets møde i juni 2010, blev bekræftet og blev en integreret del af kontrakten. Videreudviklingen og den omfattende testning af SIS II vil blive gennemført over et tidsrum på 30 måneder. Systemet vil således være parat til at blive taget i brug i første kvartal 2013. Strategien på kort sigt (frem til andet kvartal 2011) vedrører tilpasningen af både det centrale og de nationale systemer til de opdaterede systemkrav. Med henblik herpå blev der i oktober udsendt et nyt interfacekontroldokument (ICD), som er det grundlæggende tekniske referencedokument for udviklingen af de centrale og nationale dele til SIS II, og den opdaterede hardware blev leveret til hovedsystemet og backupsystemerne ved udgangen af året. Den efterfølgende fase vil blive brugt til testaktiviteter for at sikre, at SIS II som helhed fungerer ordentligt. Det vil tage ca. ét år og vil munde ud i testen i forbindelse med det andet etapemål i 2012. Projektets slutfase vil bestå af en "overordnet test" (en testkampagne, der er fastsat bestemmelser om i SIS II-retsinstrumenterne) og den faktiske datamigration. Systemet vil blive taget i brug i løbet af første kvartal af 2013.

- Budget

Budgettet for færdiggørelsen af udviklingen og testningen af SIS II, som der var blevet forhandlet om, blev fastsat til 34,95 mio. EUR.

Ud af de 34,95 mio. EUR blev 22,02 mio. EUR bevilget til udvikling (bl.a. testning og migration) og 12,93 mio. EUR til hardwareopgraderingen (begrundet i systemets øgede kapacitet og behovet for yderligere testmiljøer, der gør det muligt at lade udviklings- og testaktiviteterne blive gennemført parallelt).

Omkostningerne til udvikling er i overensstemmelse med budgetskønnet i Kommissionens sammenlignende rapport fra juni 2009 (21,74 mio. EUR uden hardwareopgraderingen).

De samlede omkostninger vil blive holdt inden for den budgetramme for SIS II, der var opnået enighed om frem til 2013.

- Kontraktbetingelser og -garantier

Under forhandlingerne sikrede Kommissionen, at ingen af kontraktbetingelserne og -garantierne i den oprindelige kontrakt blev sænket, navnlig dem, der vedrører bestemmelserne om bøder.

Kommissionen sikrede også, at der blev medtaget en "afviklingsklausul" i kontrakten som specificeret i Rådets konklusioner fra juni 2009. Klausulen ligner den, der gælder, hvis første etapemålstest var mislykkedes, men vedrører nu resultaterne i forbindelse med den anden etapemålstest. Den vil gøre det muligt for Kommissionen øjeblikkeligt at bringe kontrakten til ophør, hvis den anden etapemålstest anses for at være mislykket.

Kommissionen har også sikret en "mestbegunstigelsesklausul", hvad angår køb af hardware

2.3. Forberedelser til et alternativt teknisk scenarie

Den 7.-8. oktober 2010 mindede Rådet (retlige og indre anliggender) om, at det var nødvendigt at bevare den beredskabsplan, der er baseret på videreudviklingen af C.SIS 1+, indtil de test, der var fastsat for det andet etapemål, var fuldført med held. Med henblik herpå opfordrede Rådet Kommissionen til at træffe de nødvendige foranstaltninger for i samarbejde med Frankrig at sikre, at en sådan beredskabsplan forelå på det tidspunkt.

For at gøde jorden for en mulig overgang til et alternativt teknisk scenarie for gennemførelsen af SIS II-funktionaliteterne, hvis det ikke lykkedes at nå et af etapemålene, har der siden 2009 fundet bilaterale drøftelser sted mellem Kommissionen og Frankrig med henblik på en mulig aftale om uddelegering for at gennemføre det alternative scenarie for udviklingen af SIS II på grundlag af en teknisk løsning i form af et udvidet SIS 1+ (SIS II+RE).

En aftale om uddelegering vil gøre det muligt for Kommissionen at gennemføre EU-budgettet ved at uddelegere opgaver vedrørende udviklingen af SIS II til Frankrig. Udkastet til denne aftale om uddelegering er allerede færdigudarbejdet og kan genanvendes i forbindelse med en hvilken som helst alternativ teknisk løsning, Frankrig måtte foreslå.

Hvad angår de retlige forbindelser mellem Frankrig og dets kontrahenter for SIS 1+RE, havde Frankrig meddelt Kommissionen, at som følge af den franske lov om offentlige indkøb ville kontraktgrundlaget for SIS 1+RE bortfalde, hvis det ikke blev anvendt inden september 2010. Det skete rent faktisk. I lyset af Frankrigs forpligtelse til at tilvejebringe en teknisk nødløsning, indtil det andet etapemål er nået (som beskrevet i Rådets konklusioner af 23. april 2010 vedrørende SIS II), vil Kommissionen fortsat arbejde tæt sammen med de franske myndigheder for at sikre, at denne løsning kan gennemføres, ved at de franske myndigheder på ny gennemfører en indkaldelse af bud, hvis det skulle blive nødvendigt.

Hvad angår de retlige foranstaltninger, er alle nødvendige skridt allerede taget for at sikre, at et alternativt teknisk scenario kan gennemføres, hvis det skulle blive nødvendigt. Kommissionens forslag til ændringer af SIS II-migrationsinstrumenterne førte til, at Rådet i juni 2010 vedtog en bestemmelse, hvorved "udviklingen af SIS II kan ske ved gennemførelse af et alternativt teknisk scenario, der er karakteriseret ved sine egne tekniske specifikationer"[3].

2.4. Forberedelse af migrationen

For at sikre en vellykket migration fra SIS 1+ til SIS II vil der blive installeret en midlertidig migrationsarkitektur. Den vil omfatte en konverter beregnet til at konvertere data i to retninger mellem det nuværende C.SIS og det centrale SIS II og holde begge systemer synkroniseret i det tidsrum, det kræves for medlemsstaterne at flytte fra det ene system til det andet.

Arbejdet i denne fase omfatter følgende nøgleelementer:

- Selve konverteren, der skal udvikles af kontrahenten

- Den tilknyttede dokumentation såsom de tekniske specifikationer for konverteren

- Dokumenter vedrørende testningen af konverteren

- Datavask på nationalt plan for at sikre, at de eksisterende indberetninger i SIS 1+, som skal flyttes til SIS II, ligger så tæt som muligt op ad kravene til SIS II-data.

Som følge af de tekniske og politiske drøftelser af SIS II-projektet, som varede fra det tidspunkt, hvor driftstestene mislykkedes i december 2008 og frem til den første vellykkede etapemålstest i marts 2010, blev migrationsaktiviteterne til en vis grad suspenderet. Efter afklaringen af problemerne i anden halvdel af 2010 blev disse aktiviteter atter vigtige. Alt tidligere arbejde vedrørende migration blev gennemgået for at tilpasse det til de forbedrede systemkrav.

Udviklingen af konverteren fortsatte i lyset af disse krav. Der vil være brug for den opdaterede konverter frem til udgangen af andet kvartal 2011 til testning sammen med det eksisterende SIS1+.

For at bistå medlemsstaterne med at indkredse den mængde arbejde, der forestår dem i forbindelse med datavasken, sender C.SIS regelmæssigt den relevante arbejdsgruppe i Rådet et dokument, der detaljeret beskriver udviklingen i SIS-databasen med henblik på kortlægning af data og datavask.

2.5. SIS II-nettet

SIS II-projektet omfatter levering af et wide area-kommunikationsnetværk, der opfylder kravene for så vidt angår tilgængelighed, sikkerhed, geografisk dækning og serviceniveau, således at de nationale og centrale systemer kan kommunikere med hinanden.

I rapporteringsperioden blev Rumænien med held koblet til SIS II s-TESTA-netværket i tide og inden for budgetrammen, således at antallet af tilkoblede stater nu er på 31 (plus Europol og Eurojust).

2.6. Driftsforvaltning

I overensstemmelse med det politiske mandat, som Rådet og Europa-Parlamentet gav Kommissionen i form af en fælleserklæring, da de vedtog retsinstrumenterne for SIS II og VIS, vedtog Kommissionen i juni 2009 en række forslag til retsakter om oprettelse af et agentur for den operationelle forvaltning af store it-systemer på området frihed, sikkerhed og retfærdighed. Efter Lissabontraktatens ikrafttrædelse blev det nødvendigt at fremlægge et enkelt ændret forslag, som Kommissionen vedtog i marts 2010. Hovedopgaven for det foreslåede agentur bliver at gennemføre opgaver i forbindelse med driftsforvaltningen af SIS II (når det tages i brug), VIS og Eurodac. Fremover vil agenturet også kunne blive betroet andre storstilede it-systemer.

Arbejdet med dette forslag til retsakt er langt fremme, og det forventes, at forordningen kan vedtages i løbet af 2011.

2.7. Sikkerhed

Som følge af de spørgsmål, som nogle medlemsstater rejste, vedrørende overensstemmelsen med Kommissionens afgørelse 2007/171/EF, Kommissionens beslutning 2007/170/EF og Kommissionens beslutning 2008/602/EF[4] gennemførte Kommissionen en teknisk undersøgelse af spørgsmålet om adgang til ikke-krypterede data i et sikkert miljø i netdriftscentret.

I undersøgelsen beskrives en række potentielle scenarier, og medlemsstaternes eksperter blev spurgt om deres mening. Blandt mulighederne var endnu et krypteringslag, men også et sæt supplerende organisatoriske procedurer, der skal forhindre eller begrænse adgangen til ukrypterede data. Hvad angår den praktiske gennemførelse, skal den potentielle løsning i mindst muligt omfang påvirke bestemte nøglekriterier såsom systemets funktionsdygtighed og reaktionstid, gennemførelsesomkostningerne på centralt og nationalt plan og tidsplanen. Gennemførelsen af de potentielle løsninger blev sammen med medlemsstaterne behandlet på en workshop, som Kommissionen afholdt i begyndelsen af 2011.

3. Forvaltning

3.1. Finansielle følger

Ved udgangen af rapporteringsperioden beløb Kommissionens samlede budgetmæssige forpligtelser til SIS II-projektet regnet fra 2002 sig til 133 170 429 EUR. De tilsvarende kontrakter omfatter feasibility-undersøgelser, udviklingen af selve det centrale SIS II-system, support og kvalitetssikring, SIS II-netværket, forberedelse af driftsforvaltningen i Strasbourg, sikkerhed, biometriske forberedelser, kommunikation og eksperternes udgifter til tjenesterejser.

Af dette beløb var der mellem 2002 og slutningen af december 2010 blevet udbetalt 68 152 710 EUR. De vigtigste udgiftsposter var udvikling (33 435 295 mio. EUR), netværket (20 371 388 mio. EUR) og support og kvalitetssikring (8 124 387 mio. EUR).

Budgetgennemførelsen |

Fra 2002 til december 2010 | Fra juli til december 2010 |

Forpligtelser | Betalinger | Forpligtelser | Betalinger |

Udvikling | 80 377 456 | 33 435 295 | 37 201 723 | 6 934 479 |

Support og kvalitetssikring | 9 882 074 | 8 124 387 | 482 180 | 931 907 |

Net | 32 375 954 | 20 371 388 | 0 | 4 358 677 |

Forberedelse af driftsforvaltningen | 7 468 215 | 4 837 950 | 1 344 177 | 309 529 |

Sikkerhed | 874 715 | 217 712 | 5 440 | 0 |

Undersøgelser og høringer | 940 481 | 921 611 | 0 | 0 |

Oplysningskampagne | 33 373 | 33 373 | 0 | 0 |

Udgifter til eksperters tjenesterejser | 1 203 286 | 196 121 | 149 906 | 43 950 |

Andet | 14 874 | 14 874 | 0 | 0 |

I ALT | 133 170 429 | 68 152 710 | 39 183 426 | 12 578 542 |

I det tidsrum gav medlemsstaterne udtryk for voksende bekymring over behovet for supplerende nationale midler til SIS II. For at løse dette problem, indledte Kommissionen en vurdering af mulighederne for at yde yderligere støtte til omkostningerne til fuldførelsen af udviklingen af de nationale systemer inden for rammerne af de eksisterende budgetbevillinger. Det skete i tæt samarbejde med de på nationalt plan ansvarlige myndigheder for Den Europæiske Fond for De Ydre Grænser i medlemsstaterne og de nationale SIS II-projektledere. Drøftelserne om dette spørgsmål fandt sted inden for rammerne af SOLID-udvalget på dets møde den 20. oktober 2010. Hver enkelt medlemsstat blev derefter opfordret til at indkredse deres respektive nationale behov og give SOLID-udvalget besked herom inden udgangen af november 2010. Der blev foretaget en analyse af disse data for at fastslå, om de eksisterende midler var tilstrækkelige, eller om der var behov for supplerende midler.

3.2. Projektforvaltning

3.2.1. Det globale programstyringsråd

Med Rådets konklusioner om SIS II af 26.-27. februar 2009 og 4.-5. juni 2009 blev der oprettet et uformelt organ bestående af eksperter fra medlemsstaterne, der betegnes som det globale programstyringsråd, for at forbedre samarbejdet og yde medlemsstaterne direkte støtte til det centrale SIS II-projekt. Begrundelsen for at integrere denne gruppe i SIS II-forvaltningsstrukturen, uden at det påvirkede Kommissionens og medlemsstaternes ansvarsområder, var det positive resultat af arbejdet i denne gruppe og behovet for yderligere at øge samarbejdet om og gennemsigtigheden i forbindelse med projektet.

De ændrede migrationsretsinstrumenter, der blev vedtaget den 3. juni 2010[5], formaliserede det globale programstyringsråds rolle som et rådgivende organ, der yder bistand til det centrale SIS II-projekt for at fremme sammenhængen mellem det centrale og de nationale SIS II-projekter. Programstyringsrådet har hverken kompetence til at træffe beslutninger eller mandat til at repræsentere Kommissionen eller medlemsstaterne.

I retsinstrumenterne blev det fastsat, at medlemsstaterne skulle udpege et antal eksperter, der skulle arbejde inden for rammerne af Rådet. Der blev opnået enighed om de udpegede eksperter den 23. september 2010. Kommissionen udpegede parallelt hermed sine egne eksperter. Det medførte, at det efterfølgende møde den 30. september 2010 kunne finde sted inden for nye formelle rammer. Den faste praksis med at lade formanden komme fra skiftevis formandskabet og Kommissionen fortsatte.

Programstyringsrådet nåede i november 2010 til enighed om udkastet til mandat, som skal forelægges SISVIS-udvalget i 2011.

Programstyringsrådet mødtes 16 gange i rapporteringsperioden.

3.2.2. SISVIS-udvalget (SIS II)

I forbindelse med udviklingen af SIS II bistås Kommissionen af SISVIS-udvalget. SISVIS-udvalget afholdt tre møder vedrørende de tekniske aspekter af SIS II i perioden juli-december 2010.

Ud over de regelmæssige møder i SISVIS-udvalget afholdes der møder i en række arbejdsgrupper under udvalget, og der arrangeres workshopper, der har deltagelse af medlemsstaternes eksperter, hvor man drøfter detaljerede tekniske spørgsmål. Disse møder fokuserer som regel på spørgsmål i forbindelse med specifikke projektleverancer:

- Den rådgivende testgruppe udtaler sig til SISVIS-udvalget om spørgsmål vedrørende tilrettelæggelsen, gennemførelsen og fortolkningen af test. Denne gruppe afholdt to møder i rapporteringsperioden.

- Gruppen for forvaltning af ændringer rådgiver om klassificering, kvalifikationer og den mulige virkning af at rette op på de indberettede problemer. Denne arbejdsgruppe, som også rapporterer til SISVIS-udvalget, mødtes én gang i rapporteringsperioden.

- Der blev i perioden afholdt én SIS II-migrationsworkshop for at rådgive SISVIS-udvalget og fortsætte aktiviteterne vedrørende dette kritiske emne.

3.2.3. National planlægning og koordinering

Der er oprettet en arbejdsgruppe bestående af medlemsstaternes og brugernes nationale projektledere, som skal rådgive Kommissionens tjenester. Formålet med møderne for de nationale projektledere er at behandle detaljerede planlægningsspørgsmål, risici og aktiviteter vedrørende både det centrale projekt og de nationale projekter. I denne rapporteringsperiode blev der afholdt tre møder for de nationale projektledere.

3.2.4. Rådet

Som Rådet havde givet udtryk for i sine konklusioner, og i overensstemmelse med alle parters ønsker holder Kommissionen, med henblik på at sikre fuld gennemsigtighed, Rådet og Europa-Parlamentet regelmæssigt orienteret om gennemførelsen af den samlede tidsplan for SIS II og udgifterne til det centrale projekt.

Kommissionen deltager i møderne i de forberedende organer i Rådet, der er ansvarlige for Schengeninformationssystemet, og alle møder i Ministerrådet, hvor SIS II er på dagsordenen. Kommissionen har fremlagt statusrapporter vedrørende SIS II-projektet og de derefter følgende planlagte foranstaltninger.

Ud over de sædvanlige mundtlige ajourføringer rundsendte Kommissionen i rapporteringsperioden og forud for Rådets (retlige og indre anliggender) møde den 7.-8. oktober 2010 et arbejdsdokument fra Kommissionens tjenestegrene (rapport om den samlede tidsplan og det samlede budget for idrifttagningen af anden generation af Schengeninformationssystemet (SIS II))

Kommissionen rundsender en ugentlig flashrapport, der indeholder et resumé vedrørende den tekniske udvikling, til de kolleger, der er involveret i projektet på nationalt plan.

3.2.5. Europa-Parlamentet

Kommissionen fortsatte med at holde Europa-Parlamentet velorienteret om situationen med hensyn til SIS II på grundlag af korrekte, kontrollerbare og ajourførte fakta og data.

Der blev fulgt op på Budgetudvalgets erklæringer om "at holde midler bevilget til migration til SIS II som reserve under forbehold af en vellykket testning og en omfattende revision" under budgetproceduren for 2011. Den 15. december 2010 stillede Europa-Parlamentet bevillingerne til SIS II til rådighed i reserven på budgettet for 2011.

Europa-Parlamentet fastsatte betingelserne for at frigive reserven[6].

1. Kommissionens skulle fremlægge en "konkret og realistisk tidsplan" for videreudviklingen af SIS II samt en oversigt over de budgetmæssige følger heraf.

2. Både Europa-Parlamentet og Rådet skulle have fuld indsigt i den tjenesteydelsesaftale, som Kommissionen og tjenesteyderen havde indgået, om udviklingen af SIS II-systemet.

For at opfylde den første betingelse fremlagde Kommissionen i november en detaljeret statusoversigt for medlemmerne af de relevante parlamentsudvalg i forbindelse med en "teknisk briefing". Kommissionen rundsendte omfattende budgetmæssige oplysninger, der omfattede både tidligere og fremtidige budgetforpligtelser og –betalinger. Desuden meddelte Kommissionen, at den var parat til i al fortrolighed (af hensyn til kontrahentens legitime forretningsmæssige interesser) at fremlægge de ønskede oplysninger om aftalen. På mødet blev der også lejlighed til at drøfte, hvordan budgetspørgsmålet rent praktisk kunne behandles, således at Europa-Parlamentet beholdt sin kontrol- og overvågningsrolle, og uden at det hæmmede de videre fremskridt i forbindelse med projektet og behandlingen af fakturaer.

Der blev afholdt yderligere møder med parlamentsmedlemmer, og kommissær Cecilia Malmström sendte et brev til formanden for Europa-Parlamentets LIBE-udvalg (og til ordførerne) om de vigtigste resultater af Rådets (indre og retlige anliggender) møde i oktober 2010. Rapporten om tidsplanen og budgetplanen blev sendt til formanden for både LIBE-udvalget og Budgetudvalget, og der er i LIBE-udvalget blevet gjort status over situationen med hensyn til SIS II.

Desuden besvarede Kommissionen ti parlamentsforespørgsler vedrørende SIS II.

4. Priorite RINGER I DEN NÆSTE RAPPORTERINGSPERIODE

Den oprindelige strategi, som går frem til andet kvartal af 2011, er at opgradere både det centrale og de nationale systemer til de opdaterede systemkrav.

Den efterfølgende fase vil blive brugt til testaktiviteter for at sikre, at SIS II som helhed fungerer ordentligt. Det vil tage ca. ét år og vil munde ud i testen i forbindelse med det andet etapemål i 2012.

Projektets slutfase vil bestå af en "overordnet test" (en testkampagne, der er fastsat bestemmelser om i SIS II-retsinstrumenterne) og den faktiske datamigration. Systemet vil blive taget i brug i løbet af første kvartal af 2013.

5. Konklusioner

Takket være alle berørte parters fælles indsats er der gradvis blevet taget fat på den betydelige tekniske og politiske usikkerhed om SIS II-projektets fremtid, der herskede i begyndelsen af 2010. Det intensive arbejde mundede ud i et vellykket resultat af den første etapemålstest, konsensus om fastlæggelsen af slutkravene til systemets idrifttagning og indgåelsen af kontrakterne herfor. Denne positive udvikling bidrog alt i alt til at bringe SIS II-projektet tilbage på sporet med en klar og delt vision om de resterende faser af projektet samt en realistisk tidsplan og en passende budgetplan for at færdiggøre det resterende arbejde. Efter næsten to år med problemer er der på ny kommet gang i projektet, og det er nødvendigt at alle berørte parter gør den nødvendige indsats for at sikre færdiggørelsen af SIS II-projektet.

Bilag I

Møder i SISVIS-udvalget (SIS II) og arbejdsgrupperne

Møder afholdt i rapporteringsperioden

JULI 2010 |

6, 14, 27 | Det globale programstyringsråd for SIS II |

13 | Gruppen for forvaltning af ændringer |

15 | Møde for de nationale projektledere |

15 | SISVIS-udvalget (tekniske aspekter af SIS II) |

AUGUST 2010 |

11, 25 | Det globale programstyringsråd for SIS II |

SEPTEMBER 2010 |

8, 16, 30 | Det globale programstyringsråd for SIS II |

22 | SISVIS-udvalget (tekniske aspekter af SIS II) |

22 | Møde for de nationale projektledere |

OKTOBER 2010 |

20 | SISVIS-udvalget (tekniske aspekter af SIS II) |

27 | SISVIS-udvalget (SIRENE) |

20, 27 | Det globale programstyringsråd for SIS II |

NOVEMBER 2010 |

10, 16, 24 | Det globale programstyringsråd for SIS II |

DECEMBER 2010 |

2 | Migrationsworkshop |

2, 8, 15 | Det globale programstyringsråd for SIS II |

16 | Møde for de nationale projektledere |

7, 14 | Den rådgivende testgruppe |

Møder i SISVIS-udvalget (SIS II) og arbejdsgrupperne

b) Møder, der foreløbigt er planlagt for den kommende rapporteringsperiode

JANUAR 2011 |

11-12 | Testworkshop |

12, 19, 25 | Det globale programstyringsråd for SIS II |

26 | SISVIS-udvalget (tekniske aspekter af SIS II) |

26 | Møde for de nationale projektledere |

FEBRUAR 2011 |

2, 9, 16, 22 | Det globale programstyringsråd for SIS II |

23 | SISVIS-udvalget (tekniske aspekter af SIS II) |

23 | Møde for de nationale projektledere |

MARTS 2011 |

2, 9, 16, 22, 30 | Det globale programstyringsråd for SIS II |

23 | SISVIS-udvalget (tekniske aspekter af SIS II) |

23 | Møde for de nationale projektledere |

APRIL 2011 |

6, 13, 20, 26 | Det globale programstyringsråd for SIS II |

27 | SISVIS-udvalget (tekniske aspekter af SIS II) |

27 | Møde for de nationale projektledere |

MAJ 2011 |

4, 11, 18, 24 | Det globale programstyringsråd for SIS II |

25 | SISVIS-udvalget (tekniske aspekter af SIS II) |

25 | Møde for de nationale projektledere |

JUNI 2011 |

1, 8, 15, 28 | Det globale programstyringsråd for SIS II |

29 | SISVIS-udvalget (tekniske aspekter af SIS II) |

29 | Møde for de nationale projektledere |

[1] Rådets forordning (EF) nr. 1104/2008, som ændret ved forordning (EF) nr. 541/2010, Rådets afgørelse 2008/839/RIA som ændret ved forordning (EF) nr. 542/2010.

[2] Arbejdsdokument fra Kommissionens tjenester, rapport om den samlede tidsplan og det samlede budget for idrifttagningen af anden generation af Schengeninformationssystemet (SIS II) (SEC(2010) 1138 endelig af 21.9.2010.

[3] Fælles artikel 1, stk. 3, i Rådets forordning (EF) nr. 1104/2008, som ændret ved forordning (EF) nr. 541/2010, Rådets afgørelse 2008/839/RIA som ændret ved forordning (EF) nr. 542/2010.

[4] 2007/171/EF: Kommissionens afgørelse af 16. marts 2007 om fastsættelse af netværkskravene til Schengen II-informationssystemet (tredje søjle); 2007/170/EF: Kommissionens beslutning af 16. marts 2007 om fastsættelse af netværkskravene til Schengen II-informationssystemet (første søjle) (meddelt under nummer K(2007) 845); 2008/602/EF: Kommissionens beslutning af 17. juni 2008 om fastlæggelse af den fysiske arkitektur for og kravene til de nationale grænseflader og kommunikationsinfrastrukturen mellem det centrale VIS og de nationale grænseflader i udviklingsfasen (meddelt under nummer K(2008) 2693).

[5] Forordning (EU) nr. 541/2010 og forordning (EU) nr. 542/2010.

[6] To tredjedele af bevillingerne til både forpligtelser og betalinger blev frigivet i januar 2011.